Nõukogu määrus (EÜ) nr 311/2002,

18. veebruar 2002,

millega kehtestatakse lõplik dumpinguvastane tollimaks teatavate Hongkongist ja Korea Vabariigist pärinevate magnetketaste (3,5tollised mikrodisketid) impordi suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, [1] eriti selle artikli 11 lõiget 2,

võttes arvesse komisjoni ettepanekut, mis on esitatud pärast konsulteerimist nõuandekomiteega,

ning arvestades järgmist:

A. ÜLDTEAVE

1. Menetlus

Varasemad uurimised

(1) Septembris 1994 kehtestas nõukogu määrusega (EÜ) nr 2199/94 [2] lõplikud dumpinguvastased meetmed teatavate Hongkongist ja Korea Vabariigist (edaspidi "Korea") pärinevate magnetketaste (edaspidi "3,5tollised mikrodisketid") impordi suhtes.

Teiste riikidega seotud menetlused

(2) Meenutatakse, et lisaks Hongkongist ja Koreast pärinevate 3,5tolliste mikrodiskettide suhtes kohaldatavatele meetmetele on lõplikud dumpinguvastased tollimaksud kehtestatud ka Jaapanist, Taiwanist ja Hiina Rahvavabariigist [3] ning Indoneesiast [4] pärinevate 3,5tolliste mikrodiskettide impordi suhtes. Praegu vaadatakse läbi Jaapanist, Taiwanist ja Hiina Rahvavabariigist pärinevate 3,5tolliste mikrodiskettide impordi suhtes kohaldatavate meetmete kehtivusaja lõppemist [5].

(3) Detsembris 1994 täpsustati meetmetega hõlmatud tootevalikut. Leiti, et optically continuous servo tracking-tehnoloogial või magnetic sector servo tracking-tehnoloogial põhinevad mikrodisketid, mille mälumaht on vähemalt 120 MB, ei kuulu ühegi 3,5tolliste mikrodiskettide suhtes kohaldatava meetme rakendusalasse. [6]

Käesolev uurimine

(4) Pärast teadaande avaldamist Hongkongist ja Koreast pärinevate 3,5tolliste mikrodiskettide impordi suhtes kohaldatavate dumpinguvastaste meetmete kehtivuse eelseisva lõppemise kohta sai komisjon 1999. aasta juunis taotluse need meetmed nõukogu määruse (EÜ) nr 384/96 (edaspidi "algmäärus") artikli 11 lõike 2 alusel läbi vaadata. Euroopa disketitootjate komitee (edaspidi "Diskma") esitas taotluse nende tootjate nimel, kelle kogutoodang moodustab olulise osa ühenduse 3,5tolliste mikrodiskettide (edaspidi "vaatlusalune toode") kogutoodangust. Taotlust põhjendati väitega, et nende meetmete kehtivuse lõppemine tingiks tõenäoliselt dumpingu ja ühenduse tootmisharule tekitatava kahju jätkumise või kordumise.

(5) Pärast nõuandekomiteega konsulteerimist leidis komisjon, et kehtivuse lõppemist käsitleva läbivaatamise algatamiseks on piisavalt tõendusmaterjali, ning algatas uurimise [7] kooskõlas algmääruse artikli 11 lõikega 2.

Uurimisperiood

(6) Dumpingu jätkumise ja kordumise tõenäosust käsitlev uurimine hõlmas ajavahemikku 1. septembrist 1998 kuni 31. augustini 1999 (edaspidi "uurimisperiood"). Kahju jätkumise ja kordumise tõenäosuse hindamiseks vajalike suundumuste uurimine hõlmas ajavahemikku 1995. aastast kuni uurimisperioodi lõpuni (edaspidi "analüüsiperiood").

2. Uurimisega seotud isikud

(7) Komisjon teavitas ametlikult läbivaatamistaotlust toetavat nelja ühenduse tootjat, eksportivaid tootjaid, asjaga teadaolevalt seotud importijaid ja ekspordiriikide esindajaid uurimise algatamisest ning andis otseselt asjaga seotud isikutele võimaluse esitada oma seisukohad kirjalikult ja taotleda asja arutamist.

(8) Komisjon saatis küsimustikud kõigile teadaolevatel andmetel asjaga seotud isikutele ja sai täieliku vastuse kolmelt ühenduse tootjalt (edaspidi "koostööd teinud ühenduse tootjad") ja ühelt Hongkongist pärinevate 3,5tolliste mikrodiskettide sõltumatult importijalt. Täielikke vastuseid ei saadud üheltki Hongkongi ega Korea eksportivalt tootjalt.

(9) Komisjon otsis ja kontrollis kõiki andmeid, mida ta pidas vajalikuks selleks, et teha kindlaks dumpingu ja kahju jätkumise või kordumise tõenäosus ning see, kas meetmete säilitamine ei oleks vastuolus ühenduse huvidega.

Tehti kontrollkäigud järgmiste äriühingute valdustesse:

Koostööd teinud ühenduse tootjad

- Sentinel N.V., Bodem, Belgia,

- Computer Support Italcard srl, Milano, Itaalia,

- Datarex srl, Assemini, Itaalia.

Importijad

- Datamatic srl, Milano, Itaalia.

3. Vaatlusalune toode ja samasugune toode

Vaatlusalune toode

(10) Vaatlusalune toode on sama, mida käsitleti esialgses uurimises ja täpsustati pärast seda, st CN-koodi ex85232090 alla kuuluv 3,5tolline mikrodiskett, mida kasutatakse kodeeritud digitaalse arvutiteabe salvestamiseks ja säilitamiseks, v.a optically continuous servo tracking-tehnoloogial või magnetic sector servo tracking-tehnoloogial põhinev 3,5tolline mikrodiskett, mille mälumaht on vähemalt 120 MB.

(11) Vaatlusaluseid 3,5tolliseid mikrodiskette on mitut liiki, sõltuvalt mitmesugustest teguritest, sh mälumahust, vormindusest, sertifitseerimisastmest (s.o meede, mille abil katsetatakse mikrodisketi toimimist ja mis mõjutab selle turuväärtust) ning sellest, kuidas neid turustatakse, st kas neid müüakse margitoodetena või lahtiselt. Hoolimata eri liiki 3,5tolliste mikrodiskettide olemasolust ei ole märkimisväärseid erinevusi nende füüsilistes põhiomadustes ega tehnoloogias ning need on omavahel hästi asendatavad.

(12) Selle põhjal käsitletakse eespool määratletud 3,5tolliseid mikrodiskette ühe tootena.

Samasugune toode

(13) Eespool määratletud, ühenduses valmistatavad ja müüdavad 3,5tolliste mikrodiskettide eri liigid ning vaatlusalustes riikides valmistatavad ja müüdavad või ühendusse eksporditavad 3,5tolliste mikrodiskettide eri liigid on oma oluliste füüsiliste omaduste ja tehnoloogia poolest sarnased ning omavahel hästi asendatavad. Seetõttu käsitletakse neid samasuguste toodetena algmääruse artikli 1 lõike 4 tähenduses.

B. DUMPINGU JÄTKUMISE VÕI KORDUMISE TÕENÄOSUS

1. Üldsätted

(14) Hongkongist pärinevate 3,5tolliste mikrodiskettide turuosa oli esialgse uurimise ajal märkimisväärne, moodustades enam kui 10 % ühenduse kogutarbimisest. Pärast dumpinguvastaste meetmete kehtestamist vähenes turuosa 1997. aastal 5,5 %ni ja uurimisperioodil oli see 7,3 % ühenduse kogutarbimisest.

(15) Koreast pärineva impordi turuosa moodustas esialgse uurimise ajal rohkem kui 2 % ühenduse kogutarbimisest. Pärast dumpinguvastaste meetmete kehtestamist vähenes Koreast pärineva impordi turuosa märgatavalt ja oli uurimisperioodi jooksul vähem kui 0,2 % ühenduse vaatlusaluse toote kogutarbimisest.

(16) Hongkongi kümnest äriühingust, kellega oli ühendust võetud, andsid neli endast teada ja teatasid, et nad ei tooda ega müü ühenduses enam vaatlusalust toodet. Ülejäänud äriühingud ei vastanud küsimustikule.

(17) Mitte kumbki kahest läbivaatamistaotluses nimetatud Korea äriühingust ei vastanud küsimustikule. Uurimise käigus ei ilmnenud muude Korea eksportivate tootjate olemasolu. Tuleks meenutada, et ainult üks äriühing tegi koostööd uurimises, mille tulemusena kehtestati dumpinguvastased meetmed.

(18) Seoses sellega tehti Hongkongi ja Koread käsitlevad järeldused olemasolevate faktide põhjal kooskõlas algmääruse artikliga 18.

2. Dumpingu jätkumine

a) Hongkong

Normaalväärtus

(19) Koostöö puudumise tõttu määrati normaalväärtus läbivaatamistaotluses esitatud teabe põhjal, mis oli ainus usaldusväärne teave. Esialgses uurimises määratud normaalväärtuse kasutamine ei oleks asjakohane, kuna vaatlusaluse toote hinnad ja tootmiskulud on kõnealuse perioodi jooksul märgatavalt langenud kõikidel teadaolevatel rahvusvahelistel turgudel.

(20) Taotluses arvutati lahtiste ja marginimega/pakitud mikrodiskettide normaalväärtus eraldi, lisades Euroopa Ühenduse vaatlusaluse toote tootmiskuludele põhjendatud kasumimarginaal (esialgse uurimise kohaselt oli see 10 %). Kuna ekspordihindade kohta kättesaadavates andmetes, s.o Eurostati andmetes ei tehta vahet eri tooteliikide vahel, määrati ühtne kaalutud keskmine normaalväärtus. Kaalumisel võeti aluseks ühendusse eksporditud lahtiste ja marginimega/pakitud mikrodiskettide kogused, mida tõendati mõnede kättesaadavate importi käsitlevate kaubaarvetega. Selle teabe põhjal tehti kindlaks, et lahtiselt turustatud 3,5tollised mikrodisketid moodustasid peaaegu 80 % ühendusse imporditud mikrodiskettidest ning ülejäänud 20 % olid marginimega/pakitud mikrodisketid.

(21) Hong Kong Economic and Trade Office (edaspidi "HKETO") oli vastu sellele, et Hongkongi ekspordi normaalväärtuse määramisel võidakse kasutada läbivaatamistaotluses esitatud tootmiskulusid. Kuid HKETO esitatud ainsate võimalustega nähti ette Hongkongi omamaise müügi või sealsete tootmiskulude kasutamine. Kuna koostöö puudumise tõttu ei saanud kumbagi kõnealust meetodit kohaldada, jäi komisjonile kõige usaldusväärsemaks teabeks kaebuse esitaja antud tõendusmaterjal. HKETO väitis pärast teatavakstegemist, et normaalväärtuse määramisel oleks tulnud tugineda hoopis Hongkongist teistesse riikidesse suunatud ekspordile, mille kohta oleks saanud andmeid Hongkongi kaubandusstatistikast. See väide lükati tagasi eelkõige seetõttu, et kõnealune kaubandusstatistika (koostatud rahvusvahelise nomenklatuuri (harmoneeritud süsteem) kuuekohaliste koodide tasemel) sisaldab lisaks vaatlusalusele tootele ka muid tooteid.

Ekspordihind

(22) Koostöö puudumise tõttu määrati ekspordihind Eurostati andmete põhjal. Kuid mõnikord olid ühikuväärtused Eurostati andmete (kuude ja üksikute liikmesriikide lõikes) kohaselt kõrgemad ja täielikult vastuolus ühenduse 3,5tolliste mikrodiskettide müügihindadega. See näib olevat tingitud asjaolust, et muud tooted, näiteks CD-Rd, on kantud 3,5tolliseid mikrodiskette hõlmava CN-koodi alla. Seepärast kohandati uurimisperioodi käsitlevaid Eurostati andmeid ja jäeti välja kuuandmed, mille kohaselt oli keskmine ühikuväärtus suurem kui 0,17 eurot/ühiku kohta. Tegemist on väga konservatiivse lähenemisviisiga, sest:

- läbivaatamistaotluses esitatud Hongkongi ekspordihinnad olid nimetatud piirmäärast oluliselt madalamad. Impordihinnad, mis põhinesid ainsa koostööd teinud ühenduse sõltumatu importija esitatud kaubaarvetel, mis siiski moodustasid ainult väikse osa Hongkongist pärineva impordi kogumahust, olid samuti nimetatud piirmäärast oluliselt madalamad,

- 0,17 euro suurune piirmäär ühiku kohta vastab sõltumatute importijate/ühenduse toojate 3,5tolliste mikrodiskettide kaalutud keskmisele edasimüügi-/müügihinnale ühenduse turul uurimisperioodi jooksul. Kaalumisel võeti aluseks ühenduse tootmisharu 3,5tolliste mikrodiskettide müügikogused ja kõikide päritoludega 3,5tolliste mikrodiskettide impordi kogumaht. Tegelikult leiti põhjendatult, et Hongkongist pärineva impordi suhtes kohaldatavad keskmised CIF-hinnad ühenduse piiril ei tohiks olla kõrgemad ühenduse turul kehtivatest keskmistest edasimüügi-/müügihindadest.

HKETO väitis, et eespool nimetatud metoodika oli suvaline ja ebaõige ning et ekspordihinna arvutamisel oleks tulnud arvesse võtta kogu CN-koodi alla kantava impordi väärtuseid ja koguseid. See väide lükati eespool esitatud põhjustel tagasi.

Võrdlus

(23) Normaalväärtust ja ekspordihinda võrreldi tehasest hankimise tasandil kooskõlas algmääruse artikli 2 lõikega 10. Kohanduste näol võeti nõuetekohaselt arvesse transpordi-, kindlustus-, käitlemis-, laadimis- ja lisakulude erinevusi, tuginedes läbivaatamistaotluses sisalduvale teabele.

Dumpingumarginaal

(24) Vastavalt algmääruse artikli 2 lõikele 11 võrreldi kaalutud keskmist normaalväärtust ühendusse suunatud ekspordi kaalutud keskmise hinnaga.

(25) Võrdlus näitas, et dumpingumarginaal jääb vahemikku 10–15 %, mis on võrdne summaga, mille võrra normaalväärtus oli suurem kui ekspordihind, väljendatuna protsendimäärana CIF-impordihinnast ühenduse piiril ilma tollimakse tasumata. Esialgse uurimise käigus määrati dumpingu jääkmarginaaliks 24,7 % (individuaalsed dumpingumarginaalid olid vahemikus 6,7–13,3 %).

(26) Kui võrreldaks põhjendustes 17–19 kirjeldatud viisil arvutatud normaalväärtust ja koostööd teinud sõltumatult importijalt saadud kaubaarvetest pärinevaid ekspordihindu, oleks dumpingumarginaal isegi suurem. Kuid nagu eespool öeldud, oli kõnealuse importija osa Hongkongist pärinevast koguimpordist üsna väike.

Järeldus

(27) Eespool esitatud ja märkimisväärsete ekspordimahtude põhjal tehtud järeldustest ilmneb, et Hongkongist pärinevate 3,5tolliste mikrodiskettide dumpinguhinnaga import jätkub.

b) Korea

Meetodid

(28) Koread käsitlev normaalväärtus ja ekspordihind määrati kindlaks samasugusel meetodil nagu Hongkongi puhul, mida kirjeldati eespool, kuigi Korea kohta ei saadud koostööd teinud sõltumatult importijalt importi käsitlevaid kaubaarveid. Normaalväärtust ja ekspordihinda võrreldi samuti samasuguse meetodi abil nagu Hongkongi puhul. Tuleb siiski märkida, et arvestades Koreast pärineva impordi väikest mahtu, nagu on kirjeldatud põhjenduses 49, ei olnud dumpingu jätkumist käsitleva uurimise tulemused käesoleval juhul lõplikud.

Dumpingumarginaal

(29) Vastavalt algmääruse artikli 2 lõikele 11 võrreldi kaalutud keskmist normaalväärtust ühendusse suunatud ekspordi kaalutud keskmise hinnaga.

(30) Võrdlus näitas, et dumpingumarginaal jääb vahemikku 20–25 %, mis on võrdne summaga, mille võrra normaalväärtus oli suurem kui ekspordihind, väljendatuna protsendimäärana CIF-impordihinnast ühenduse piiril ilma tollimakse tasumata. Esialgse uurimise käigus määrati dumpingumarginaaliks 8,1 %.

Järeldus

(31) Eespool esitatud järeldustest ilmneb, et Koreast pärinevate 3,5tolliste mikrodiskettide dumpinguhinnaga import jätkub, kuigi käesoleva järelduse aluseks olnud impordimahud olid väga väiksed.

3. Dumpingu kordumise tõenäosus

a) Hongkong

(32) Hongkongist pärinevate 3,5tolliste mikrodiskettide turuosa oli esialgse uurimise ajal märkimisväärne, moodustades enam kui 10 % ühenduse kogutarbimisest. Pärast dumpinguvastaste meetmete kehtestamist vähenes turuosa 1997. aastal 5,5 %ni ja uurimisperioodil oli see 7,3 % ühenduse kogutarbimisest. Samuti tuleb märkida, et pärast uurimisperioodi on Hongkongist pärinev import märgatavalt vähenenud.

(33) HKETO väitis uurimise algatamisel, et turul tegutseb veel ainult üks Hongkongi 3,5tolliste mikrodiskettide eksportiv tootja ning et selle äriühingu tootmisvõimsus ja võimalik eksport on liiga väiksed, et tekitada kahju ühenduse tootmisharule, kui dumpinguvastaste tollimaksude kehtivus peakski lõppema. Peale selle väitis HKETO pärast teatavakstegemist, et pärast uurimisperioodi oli mikrodiskettide tootmine Hongkongis täielikult lõppenud ja seetõttu ei ole dumpingu kordumine tõenäoline.

(34) Seoses sellega tuleks märkida, et kogu analüüsitava perioodi jooksul on Hongkongile kuulunud märkimisväärne turuosa (enamasti umbes 7 %). Tuleks märkida ka seda, et Hongkongist pärinevate 3,5tolliste mikrodiskettide import vähenes oluliselt pärast uurimisperioodi, kui suurenes vastavalt kõnealuse toote import Aomenist, mille suhtes dumpinguvastaseid meetmeid ei kohaldatud. Pärast teatavakstegemist on HKETO esitanud teabe, milles väidetakse, et pärast uurimisperioodi lõppes Hongkongis mikrodiskettide tootmine ja nende import ühendusse. Sellega ei saa siiski kõrvaldada tõsiasja, et vaatlusaluse toote tootmistegevust on peetud mobiilseks ja meetmete kehtetuks tunnistamise korral on tõenäoline, et teatavad eksportivad tootjad viivad tootmise tagasi Hongkongi või taastavad ekspordi, kui nad ongi selle vahepeal peatanud. Tuleks märkida ka seda, et kuna eksportivad tootjad uurimisperioodil koostööd ei teinud, ei olnud võimalik kindlaks teha, kas dumpinguhinnaga ekspordi allikas või allikad oli(d) uurimisperioodil oma tegevuse lõpetanud.

b) Korea

(35) Koreast pärineva impordi turuosa moodustas esialgse uurimise ajal rohkem kui 2 % ühenduse kogutarbimisest. Pärast dumpinguvastaste meetmete kehtestamist vähenes Koreast pärineva impordi turuosa märgatavalt ja oli uurimisperioodi jooksul vähem kui 0,2 % ühenduse vaatlusaluse toote kogutarbimisest. Seetõttu kaaluti, kas Koreast pärinev dumpinguhinnaga import võiks korduda miinimumtasemest kõrgemal.

(36) Läbivaatamistaotluses nimetati vaatlusaluse toote tootjana kaht äriühingut, kuid kumbki neist ei teinud koostööd. Ühe kõnealuse tootja eksport ühendusse moodustas väga suure osa tema kogumüügist esialgse uurimise jooksul. Peale selle oli kõnealuse äriühingu tootmisvõimsus selline, mis varem rahuldas olulise osa ühenduse tarbimisvajadusest (ligikaudu 5 %). Kuna kõnealune äriühing ei teinud koostööd, võib oletada, et tal on Koreas ikka veel märkimisväärselt kasutamata tootmisvõimsust, mida saab võtta kasutusele, kui meetmed kehtetuks tunnistatakse. Kättesaadavast teabest ilmneb, et kõnealune tootja valmistab ikka veel vaatlusalust toodet.

(37) Kuna lisaks eespool öeldule on vaatlusaluse toote tootmise ümberpaigutamine lihtne, ei saa välistada võimalust, et teatavad eksportivad tootjad viivad tootmise tagasi Koreasse, kui nad on selle viinud varem väljaspool Koread asuvatesse kohtadesse.

(38) Arvestades asjaolu, et Koreast imporditi märkimisväärse dumpinguhinnaga, kuigi piiratud kogustes, ja et nimetatud riigis on eeldatavasti vaba tootmisvõimsust ning silmas pidades tootmise ümberpaigutamise võimalust, on jõutud järeldusele, et meetmete kehtetuks tunnistamise korral on dumpingu kordumine märkimisväärsetes ekspordimahtudes tõenäoline.

C. ÜHENDUSE TOOTMISHARU MÄÄRATLUS

(39) Uurimisperioodil tootsid ühenduses 3,5tolliseid mikrodiskette järgmised ettevõtjad:

- kolm ühenduse tootjat, kes tegid uurimise käigus komisjoniga täielikult koostööd,

- üks tootja, kes toetas läbivaatamistaotlust, kuid ei esitanud andmeid,

- teised Jaapani, Taiwani ja Hiina eksportivate tootjatega seotud ettevõtjad.

(40) Nagu varasemates menetlustes, leidis komisjon, et ühenduse tootmisharu olukorra hindamist moonutaks see, kui ühenduse tootjaid, kes on seotud varasemate menetlustega hõlmatud riikide selliste tootjatega, kelle puhul tuvastati vaatlusaluse toote müük dumpinguhinnaga ja kes sellega tekitasid olulist kahju kaebuse esitajale, ei oleks jäetud välja määratlusest "ühenduse tootmisharu". Järelikult jäeti määratlusest "ühenduse tootmisharu" välja nende ettevõtjate toodang, kes on seotud vaatlusaluste riikide tootjatega.

(41) Seetõttu moodustab kolme koostööd teinud ühenduse tootja ja veel ühe kaebust toetava tootja toodang ühenduse tootmisharu algmääruse artikli 4 lõike 1 tähenduses.

(42) HKETO väitis, et Jaapani, Taiwani või teiste ühenduseväliste tootjatega seotud äriühinguid ei oleks tohtinud ühenduse toodangu määratlusest välja jätta ja märkis, et sellega on kahjustatud kaebuse esitajate mainet.

(43) Nagu eespool selgitatud, jäeti kõnealused tootjad ühenduse toodangu määratlusest välja seetõttu, et nende puhul tuvastati, et nad on seotud isikutega, kes müüvad ühenduse turul dumpinguhinnaga, ning ei esitatud ühtki põhjust, miks oleks pidanud muutma sellist lähenemisviisi kordusuurimises. Kui kõnealuseid tootjaid arvesse võetaksegi, moodustab koostööd teinud ühenduse tootjate toodang ikkagi rohkem kui 25 % ühenduse toodangust. Seetõttu lükati HKETO väide tagasi.

(44) Seoses sellega ja arvestades asjaolu, et koostööd teinud ühenduse tootjate toodang moodustab ühenduse toodangust suure osa ehk käesoleval juhul üle 75 %, leiti, et nad moodustavad ühenduse tootmisharu algmääruse artikli 4 lõike 1 ja artikli 5 lõike 4 tähenduses. Edaspidi viidatakse neile kui "ühenduse tootmisharule".

D. ÜHENDUSE MIKRODISKETITURG

1. Üldsätted

(45) 3,5tolliste mikrodiskettide turg on välja kujunenud ja praegu iseloomustab seda vähenev nõudlus. Muud tooted, näiteks ZipTM-disketid, muud suuremahulised mikrodisketid nagu HiFDd ja magnetoptilised andmesalvestusseadmed, näiteks salvestatavad laserkettad (CD-Rd) on järk-järgult asendamas turul 3,5tolliseid mikrodiskette. Kuid kuna 3,5tollise mikrodisketi kettaseade on enamikes personaalarvutites (praeguse hinnangu kohaselt on neid ühenduses 30 miljonit), on selge, et ühendus vajab kõnealuseid mikrodiskette ka edaspidi. Lisaks sellele näitavad viimased turu-uuringud, et enamik arvutitootjaid paigaldab ka edaspidi 3,5tolliste mikrodiskettide kettaseadmeid arvuti põhilisse konfiguratsiooni. Hinnangute kohaselt on ühenduses 2002. aasta lõpuks 38 miljonit mikrodisketi kettaseadet. Seepärast jääb ühenduse mikrodisketiturg edaspidi oluliseks.

2. 3,5tolliste mikrodiskettide tarbimine ühenduse turul

(46) Ühenduse tarbimise näitajad põhinevad läbivaatamistaotluses esitatud teabel, mida on võrreldud ühenduse tootmisharu esitatud kontrollitud toodangu- ja müüginäitajatega ning Eurostatilt saadud impordi kogumahtu käsitlevate andmetega.

(47) Eurostati andmetes moodustavad 3,5tollised mikrodisketid siiski ainult ühe osa asjaomasest CN-koodist. Analüüsiperioodi jooksul peeti neid kõnealuse rubriigi suurimaks tooteliigiks, sest muude painduvate magnetketaste turg oli väga väike. Komisjon on jõudnud järeldusele, et aastatel 1998–1999 deklareeriti mõned salvestatavad CD-d (CD-Rd) tollis valesti kõnealuse CN-rubriigi alla. Impordimahtu käsitlevaid näitajaid parandati üksikasjaliku konfidentsiaalse statistilise teabe alusel, et kajastada sellist valesti deklareerimist.

(48) Analüüsiperioodi jooksul vähenes tarbimine 50 % võrra.

Ühenduse 3,5 tolliste mikrodiskettide kogutarbimine | 1995 | 1996 | 1997 | 1998 | Uurimisperiood |

Ühikute arv (miljonites) | 1300 | 1100 | 1000 | 800 | 650 |

Indeks 1995 = 100 | 100 | 85 | 77 | 62 | 50 |

3. Import vaatlusalustest riikidest

Sissejuhatavad märkused

(49) Koostöö puudumise tõttu kasutati impordimahtude hindamiseks Eurostati ja tolli esitatud andmeid (TARIC). Hongkongi puhul kasutas komisjon tolli esitatud teavet vaatlusaluse toote impordi kohta aastatel 1995–1998. Leiti, et 20 % kaubavahetusest, mille Eurostat oli uurimisperioodil registreerinud asjakohase rubriigi alla, võib seostada valesti deklareeritud CD-Rdega ning mahtusid korrigeeriti vastavalt, samal ajal kui hinnad arvestati põhjenduses 20 esitatud viisil. Korea impordimahu ja -hindade puhul kasutati kogu analüüsiperioodi jooksul tollilt saadud andmeid.

Maht ja turuosa

(50) Vastavalt eespool esitatud metoodikale muutus ühendusse suunatud 3,5tolliste mikrodiskettide impordi maht järgmiselt:

Import ühendusse (miljonit ühikut) ja turuosa (%) | 1995 | 1996 | 1997 | 1998 | Uurimisperiood |

Hongkongist pärinev import | 89,1 | 72 | 54,7 | 62,1 | 47,2 |

Hongkongi turuosa | 6,9 % | 6,5 % | 5,5 % | 7,8 % | 7,3 % |

Koreast pärinev import | 5,7 | 1,7 | 0,1 | 0,5 | 1,2 |

Korea turuosa | 0,5 % | 0,2 % | 0 % | 0,2 % | 0,2 % |

Hongkongist ja Koreast pärinev import kokku | 94,7 | 73,7 | 54,8 | 62,6 | 48,4 |

Hongkongi ja Korea turuosa kokku | 7,3 % | 6,7 % | 5,5 % | 7,8 % | 7,4 % |

(51) Analüüsiperioodi jooksul vähenes Hongkongist pärineva impordi maht 89 miljonilt ühikult 1995. aastal 47 miljoni ühikuni uurimisperioodil. Hongkongist pärineva impordi turuosa vähenes kõigepealt 6,9 %lt 1995. aastal 5,5 %ni 1997. aastal ja suurenes seejärel 1998. aastal, ulatudes uurimisperioodil 7,3 %ni.

(52) Koreast pärineva impordi maht oli väike kogu analüüsiperioodi jooksul, vähenedes 6 miljonilt ühikult 1995. aastal peaaegu nullini 1997. aastal ja suurenedes pisut rohkem kui 1 miljoni ühikuni uurimisperioodil. Korea turuosa oli kogu analüüsiperioodi jooksul tähtsusetu.

Eksportivate tootjate hinnadünaamika

(53) Komisjon võrdles Hongkongist ja Koreast pärineva impordi keskmisi CIF-hindu ühenduse tootmisharu müügihindadega ühenduses.

(54) Võrdlusest ilmnes, et kaalutud keskmise põhjal olid Hongkongist pärineva impordi hinnad uurimisperioodi jooksul 5 % ja Koreast pärineva impordi hinnad 14 % madalamad ühenduse tootmisharu müügihindadest.

4. Import muudest kolmandatest riikidest

(55) Uurimisperioodi jooksul imporditi muudest kolmandatest riikidest järgmiselt. Põhiliselt imporditi Indiast ja Singapurist (vastavalt 5,7 % ja 8,7 % turuosast).

Muudest riikidest pärinev import (miljonit ühikut) | 637,5 | 237,6 | 198,4 | 167,5 | 190,5 |

Muudest riikidest pärineva impordi turuosa | 49,0 % | 21,6 % | 19,8 % | 20,9 % | 27,9 % |

5. Ühenduse tootmisharu olukord

Toodang, tootmisvõimsus ja tootmisvõimsuse rakendusaste

(56) Ühenduse tootmisharu tootmisvõimsus vähenes analüüsiperioodi jooksul 30 % võrra. Ühenduse tootmisharu tootmisvõimsuse rakendusaste vähenes sama ajavahemiku jooksul 29 % võrra.

| 1995 | 1996 | 1997 | 1998 | Uurimis-periood |

Toodang (miljon ühikut) | 225 | 208 | 190 | 178 | 157 |

Indeks 1995 = 100 | 100 | 92 | 84 | 79 | 70 |

Tootmisvõimsus (miljon ühikut) | 234 | 273 | 235 | 240 | 235 |

Tootmisvõimsuse rakendusaste | 96 % | 76 % | 81 % | 74 % | 67 % |

Müük, turuosa ja kasv

(57) Ühenduse tootmisharu müük vähenes analüüsiperioodi jooksul 31 % võrra. Kui ühenduse 3,5tolliste mikrodiskettide kogutarbimine vähenes analüüsiperioodi jooksul 50 % võrra, suurenes ühenduse tootmisharu turuosa 6 % võrra. Selline suurenemine viitab ühenduse tootmisharu seisundi tugevnemisele tänu kehtivatele dumpinguvastastele meetmetele.

Ühenduse tootmisharu 3,5 tolliste mikrodiskettide müük ühenduses | 1995 | 1996 | 1997 | 1998 | Uurimisperiood |

Ühikute arv (miljonites) | 218 | 205 | 187 | 168 | 149 |

Indeks 1995 = 100 | 100 | 94 | 86 | 77 | 69 |

Protsentuaalne turuosa | 17 % | 19 % | 19 % | 21 % | 23 % |

Hindade liikumine

(58) Ühenduse tootmisharu sõltumatutele klientidele suunatud müügi hinnad muutusid analüüsiperioodi jooksul järgmiselt. Analüüsiperioodi jooksul langesid hinnad 44 % võrra.

Ühenduse tootmisharu 3,5 tolliste mikrodiskettide hindade liikumine | 1995 | 1996 | 1997 | 1998 | Uurimisperiood |

Keskmine ühikuhind (eurodes) | 0,2599 | 0,2065 | 0,1796 | 0,1531 | 0,1453 |

Indeks 1995 = 100 | 100 | 79 | 69 | 59 | 56 |

Laoseis

(59) Laoseis on püsinud aja jooksul suhteliselt stabiilne ja seetõttu ei ole võimalik selle põhjal saada mingit asjakohast teavet ühenduse tootmisharu olukorra kohta.

Tasuvus, investeeringutasuvus ja rahavood

(60) Leiti, et kogu analüüsiperioodi jooksul olid ühenduse tootmisharu registreeritud majandustulemused (st kahjum) olnud oluliselt madalamad esialgses uurimises ühenduse tootmisharu jaoks asjakohaseks peetud kasumimäärast. Tootmisharu ümberkorraldamise tõttu puuduvad 1995. aasta kasumitasemed. Kokku vähenes kahjum analüüsiperioodi jooksul 5,57 %lt 1996. aastal 1,75 %ni uurimisperioodil.

(61) Investeeringutasuvus on olnud analüüsiperioodil negatiivne ja üldiselt kooskõlas tasuvuse suundumustega. Rahavood on koos tasuvusega teataval määral paranenud.

Tööhõive, tööviljakus ja töötasud

(62) Ajavahemikul 1995. aastast kuni uurimisperioodini vähendas ühenduse tootmisharu tööjõudu 35 % võrra, s.o 252 töötajalt 163 töötajani. Vastavalt sellele suurenes tootlikkus samal ajavahemikul 9 % ja töötasu kogusumma vähenes 23 % (töötasu ühe töötaja kohta suurenes 19 %).

Investeeringud ja kapitali kaasamise võime

(63) 3,5tolliste mikrodiskettide tootmine on kapitalimahukas ja üldiselt töötavad tootmisseadmed aastaringselt 24 tundi järjest. Pärast mõningaid 1995. ja 1996. aastal tehtud väheseid investeeringuid ei ole kõnealusesse tootmisharusse uusi netoinvesteeringuid tehtud.

(64) Analüüsiperioodi kahjum oli selline, et ühenduse tootmisharul ei olnud kolme viimase aasta jooksul võimalik uusi investeeringuid rahastada.

Ühenduse tootmisharu eksport

(65) Eksport püsis analüüsiperioodil stabiilsena, moodustades 2–3 % kogukäibest.

Dumpingumarginaali suurus ja toibumine varasemast dumpingust

(66) Ühenduse tootmisharu olukord paranes teataval määral pärast meetmete kehtestamist, kuid ei ole veel täielikult toibunud viimasest dumpingust, mille põhiliseks tõenduseks on selle nõrk finantsolukord.

(67) Käesolevas kordusuurimises ei peeta asjakohaseks teguriks uurimisperioodi jooksul täheldatud tegeliku dumpingumarginaali suuruse mõju ühenduse tootmisharu olukorrale, sest tollimaksude kehtestamise eesmärk on kõrvaldada tuvastatud dumping.

HKETO ettepanek

(68) HKETO väitis, et nõudluse vähenemist arvestades olid ühenduse tootmisharu majandustulemused analüüsiperioodil head ja mingeid nõrkuse tunnuseid ei ilmnenud. Väideti ka seda, et Hongkongist pärineva impordi mahu ja väärtuse vähenemissuundumuse tõttu on küsitav, kas kõnealune import on ühenduse tootmisharule kahju tekitanud ja kas ta teeb seda tulevikus.

(69) Nende väidetega ei saadud nõustuda. Eespool nimetatud analüüsis kirjeldatakse, et ühenduse tootmisharu olukord on vähenenud nõudluse tingimustes paranenud, kuigi on selge, et see ei ole täielikult toibunud varasemast dumpingust, mis pärines Hongkongist ja muudest dumpinguvastaste meetmetega hõlmatud riikidest. Lisaks sellele tuleb rõhutada, et vastavalt põhjenduses 25 esitatud järeldusele imporditi Hongkongist jätkuvalt dumpinguhinnaga ja et Hongkong oma rohkem kui 7 % suuruse turuosaga oli uurimisperioodil suurim tarnija ühendusse. Lõpuks tuleb rõhutada, et seoses meetmete kehtivuse lõppemist käsitleva läbivaatamisega on vaja kindlaks teha, kas kahju kordumine on meetmete kehtivusaja lõppedes tõenäoline.

Järeldused

(70) Eespool öeldu põhjal saadud üldettekujutus ühenduse tootmisharu olukorrast on selline, et hoolimata suurenenud turuosast ja edukatest jõupingutusest vähendada oluliselt tootmiskulusid (vähenesid vaatlusaluse perioodi jooksul 40 % võrra) on kõnealuse tootmisharu seisund ikka veel nõrk. Tõhususe suurendamiseks, turuosa säilitamiseks ja võimalikult suure kasumi saamiseks on ajakohastatud tootmismeetodeid ja seadmed on nüüd peaaegu täielikult automatiseeritud. Kuid ühenduse tootmisharu ei ole ikka veel võimeline saavutama rahuldavat finantsolukorda.

E. KAHJU JÄTKUMISE JA/VÕI KORDUMISE TÕENÄOSUS

(71) Meenutatakse, et põhjendustes 33 ja 37 jõuti järeldusele, et nii Hongkongi kui ka Korea puhul on tõenäoline, et dumping kordub märkimisväärsetes mahtudes.

(72) Eespool jõuti järeldusele, et ühenduse tootmisharu oli uurimisperioodi jooksul ohualtis olukorras.

(73) Meetmete kehtivusaja lõppedes suruvad Hongkongist ja Koreast pärineva dumpinguhinnaga impordi hinnad alla ühenduse tootmisharu hinnad, mis juba praegu on madalad.

(74) Nimetatud tingimustes ei suuda ühenduse tootmisharu, mis juba praegu tegutseb kahjumiga, võistelda selliste suurte odavate müügikogustega, sest esiteks asendatakse kõnealuse turu (mikrodiskett on tarbekaubalaadne toode) hinnaerinevused kohe tarnetega ning teiseks on ühenduse tootmisharu teinud juba kõik vajalikud jõupingutused oma tegevuse ümberkorraldamiseks ja tegutseb väga väikeste kuludega. Seetõttu on tõenäoline, et ühenduse tootmisharu finantsolukord halveneb veelgi ja selle püsimajäämine muutub küsitavaks.

(75) Eespool öeldut silmas pidades on jõutud järeldusele, et meetmete kehtivusaja lõppemisega kaasneb tõenäoliselt ühenduse tootmisharule tekitatud kahju jätkumine ja/või kordumine.

F. ÜHENDUSE HUVID

1. Üldkaalutlused

(76) Komisjon uuris, kas dumpinguvastaste meetmete säilitamine 3,5-tolliste mikrodiskettide suhtes oleks ühenduse huvides. On leitud, et kahjustava dumpingu jätkumine ja/või kordumine on tõenäoline. Uurimise käigus käsitleti ka seda, kas on või ei ole mingeid ülekaalukaid huve meetmete säilitamise vastu ning võeti arvesse tollimaksude varasemat mõju kõigile asjaga seotud eri huvidele.

(77) Tuleks meenutada, et eelmise uurimise käigus oldi seisukohal, et meetmete vastuvõtmine ei ole ühenduse huvidega vastuolus. Samuti tuleks märkida seda, et kuna tegemist on kehtivusaja lõppemist käsitleva kordusuurimisega, peaks käesolevast uurimisest ilmnema ka olemasolevate meetmete mõju eelkõige kasutajatele, tarbijatele ja hulgimüüjatele.

2. Ühenduse tootmisharu huvid

(78) Ühenduse tootmisharu olukorra kohta põhjenduses 68 esitatud ja eelkõige negatiivset tasuvust käsitlevaid järeldusi silmas pidades leiab komisjon, et kahjustava dumpingu vastaste meetmete puudumise korral halveneb ühenduse tootmisharu finantsolukord tõenäoliselt veelgi.

(79) Ühenduse tootmisharu on elujõuline ja suuteline varustama turgu tootega, mis hoolimata sellest, et on jõudnud oma olelustsükli küpsesse staadiumisse, on paljude arvutikasutajate jaoks põhiline mäluseade. Ühenduse tootmisharu on näidanud soovi püsida konkurentsivõimelisena ühenduse turul. Näited selleks võetud meetmete kohta on järgmised:

a) hindade hoidmine võimalikult madalal, et säilitada oma turuosa;

b) areng suurema konsolideerumise suunas;

c) tootmisüksuste sulgemine;

d) kaasaegse tootmistehnoloogia laiaulatuslik kasutamine (näiteks suurenenud mehhaniseerimine ja arvutistamine);

e) tööviljakuse parandamine;

f) investeerimine muude digitaalsete mäluseadmete tootmisesse.

(80) Samuti tuleks märkida seda, et andmesalvestusseadmete tootmine on ühenduse jaoks tervikuna oluline tehnoloogiavaldkond. Ühenduse tootmisharu kasutatav tootmistehnoloogia ja 3,5tolliste mikrodiskettide tootmisest saadud kogemused on praegu ja edaspidi aluseks uutele muude andmesalvestusseadmete tootmisega seotud uuendustele. Elujõulisuse säilitamine mikrodiskettide sektoris on ühenduse tootmisharu jaoks majanduslikuks aluseks, et osaleda muude mäluseadmete kasvaval turul.

3. Sõltumatute importijate/hulgimüüjate huvid

(81) Ainult üks sõltumatu importija tegi uurimise raames koostööd. Ta märkis, et dumpinguvastased tollimaksud piiravad importi. Kuid oli ilmne, et kõnealune importija oli ikka veel võimeline importima. Meetmete säilitamise korral oleks nimetatud äriühing ikkagi võimeline hankima 3,5tolliseid mikrodiskette vaatlusalustest riikidest ja muudest kolmandatest riikidest, sh riikidest, mille suhtes dumpinguvastaseid meetmeid ei kohaldata.

(82) Peale selle võib importija vähese koostöö põhjal käesoleva juhul järeldada, et Hongkongist ja Koreast pärineva impordi suhtes kehtivad meetmed ei ole oluliselt mõjutanud ühenduse 3,5tolliste mikrodiskettide sõltumatute importijate ja hulgimüüjate olukorda.

(83) Seepärast jõutakse järeldusele, et meetmete jätkamine ei mõjuta ühenduse 3,5tolliste mikrodiskettide sõltumatute importijate ega hulgimüüjate olukorda.

4. Komponentide tarnijate huvid

(84) Ühenduse tootmisharu edasine kahanemine ja/või selle olukorra halvenemine ei mõjuta negatiivselt mitte ainult tema enda tööhõivet ja tootmisharusse tehtavaid investeeringuid, vaid selline mõju võib kanduda edasi ka muu hulgas tootmisharu kestade, küpsiste, katikute, jaoturite, vooderdiste ja vedrude tarnijatele.

(85) Ühenduse tootjad hangivad suurema osa materjalidest ja komponentidest ühenduses asuvatelt tarnijatelt. Seetõttu oleks dumpinguvastaste meetmete jätkamine selgelt ühenduse tootmisharule komponente tarnivate isikute huvides.

5. Kasutajate ja tarbijate huvid

(86) Enamiku 3,5tolliste mikrodiskettide kasutajatest moodustavad kopeerijad ja lõpptarbijad. Kumbki sektor ei ole esitanud märkusi käesoleva kordusuurimise jooksul. Seepärast leiab komisjon, et esialgse uurimise sellekohased järeldused on endiselt kehtivad, st et kõnealuse sektori kulude suurenemine võrreldes üldkuludega on tähtsusetu ja see mõjutab vaid vähesel määral või ei mõjuta üldse jaetarbijahindu.

(87) Seevastu ohustaks meetmete kehtivusaja lõppemine tõsiselt ühenduse tootmisharu elujõulisust ja selle kadumine vähendaks tarnimist ja konkurentsi kopeerijate ja tarbijate kahjuks.

6. Järeldus

(88) Pärast erinevate asjaga seotud isikute huvide kaalumist tõdeb komisjon, et ühenduse huvide seisukohalt ei ole kaalukaid põhjusi jätta meetmete kehtivusaeg pikendamata.

(89) Leitakse, et pikaajalise uurimise tõttu on asjakohane piirata meetmete kehtivusaega neljale aastale.

G. KAVANDATAVAD TOLLIMAKSUD

(90) Määrusega (EÜ) nr 2199/94 kehtestatud dumpinguvastased tollimaksud peavad jääma olemasolevale tasemele, st järgmiseks:

Riik | Äriühing | Tollimaks |

Hongkong | Jackin Magnetic Co. Ltd | 7,2 % |

Plantron (HK) Ltd | 6,7 % |

Technosource Industrial Ltd | 13,3 % |

Kõik teised äriühingud | 27,4 % |

Korea Vabariik | Kõik äriühingud | 8,1 %, |

ON VASTU VÕTNUD KÄESOLEVA MÄÄRUSE:

Artikkel 1

1. Hongkongist ja Korea Vabariigist pärinevate ning CN-koodi ex85232090 (TARICi kood 85232090*40) alla kuuluvate kodeeritud digitaalse arvutiteabe salvestamiseks ja säilitamiseks kasutatavate 3,5tolliste mikrodiskettide, v.a 120 MB või suurema mälumahuga mikrodisketid, mis põhinevad optically continuous servo tracking- või magnetic sector servo tracking-tehnoloogial, impordi suhtes kehtestatakse lõplik dumpinguvastane tollimaks.

2. Lõpliku dumpinguvastase tollimaksu määr, mida kohaldatakse vaba netohinna suhtes ühenduse piiril enne tollimaksu tasumist, on järgmiste tootjate toodete osas järgmine:

Riik | Äriühing | Dumpinguvastase tollimaksu protsendimäär | TARICi lisakood |

Hongkong | Jackin Magnetic Co. Ltd | 7,2 % | 8775 |

Plantron (HK) Ltd | 6,7 % | 8776 |

Technosource Industrial Ltd | 13,3 % | 8778 |

Kõik teised eksportivad tootjad | 24,7 % | 8999 |

Korea Vabariik | Kõik eksportivad tootjad | 8,1 % | – |

Artikkel 2

Kui ei ole sätestatud teisiti, kohaldatakse kehtivaid tollimaksualaseid sätteid.

Artikkel 3

Dumpinguvastased tollimaksud kehtestatakse neljaks aastaks alates käesoleva määruse jõustumise kuupäevast.

Artikkel 4

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. veebruar 2002

Nõukogu nimel

eesistuja

J. Piqué i Camps

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 2238/2000 (EÜT L 257, 11.10.2000, lk 2).

[2] EÜT L 236, 10.9.1994, lk 2. Määrust on viimati muudetud määrusega (EÜ) nr 2537/1999 (EÜT L 307, 2.12.1999, lk 1).

[3] Määrus (EÜ) nr 2861/93 (EÜT L 262, 21.10.1993, lk 4). Määrust on viimati muudetud määrusega (EÜ) nr 2537/1999.

[4] Määrus (EÜ) nr 1821/98 (EÜT L 236, 22.8.1998, lk 1). Määrust on viimati muudetud määrusega (EÜ) nr 2537/1999.

[5] EÜT C 322, 21.10.1998, lk 4.

[6] Määrus (EÜ) nr 2537/1999 (EÜT L 307, 2.12.1999, lk 1).

[7] EÜT C 256, 9.9.1999, lk 3.

--------------------------------------------------